Λαχανάτο με πρόβειο κρέας
Το λαχανάτο είναι μια σπεσιαλιτέ της Βόρειας Ελλάδας που «μετοίκησε» στο Βόλο, μαζί με έναν πυρήνα Μακεδόνων. Ένα φαγητό ταμάμ για τις κρύες μέρες του χειμώνα.
2 κιλά πρόβειο κρέας από μπούτι, με το κόκαλο, 1 μεγάλο λάχανο περίπου, 2 κιλά, κομμένο σε μεγάλα κομμάτια, 3 κρεμμύδια, σε κύβους, 3 κουτ. σούπας σάλτσα ντομάτας φρέσκια ή πελτές αραιωμένος σε νερό, 1 κουτ. γλυκού κόκκινο πιπέρι, γλυκό, 1 κουτ. πιπέρι μαύρο γλυκό, 1 πιπεριά Φλωρίνης, σε ροδέλες (αν δεν είναι η εποχή της, από βάζο, στραγγισμένη), τα φύλλα από 2-3 κλωνάρια σέλινο, 80 ml ελαιόλαδο, αλάτι
Σε μια μεγάλη κατσαρόλα ζεσταίνουμε άφθονο νερό σε δυνατή φωτιά. Μόλις κοχλάσει, ρίχνουμε το κρέας και το βράζουμε για 10 λεπτά.Στραγγίζουμε, καθαρίζουμε την κατσαρόλα, βάζουμε άφθονο φρέσκο νερό και βράζουμε σε μέτρια προς δυνατή φωτιά για 1 ώρα, μέχρι να μαλακώσει το κρέας.Σουρώνουμε και κρατάμε τον ζωμό στην άκρη.Σε μια φαρδιά και ρηχή κατσαρόλα ζεσταίνουμε το ελαιόλαδο σε δυνατή φωτιά και σοτάρουμε το κρεμμύδι για 4-5 λεπτά, μέχρι να μαλακώσει ελαφρώς. Προσθέτουμε το βρασμένο πρόβειο κρέας και ανακατεύουμε για 1-2 λεπτά, να αρχίσει να ροδοκοκκινίζει.Προσθέτουμε το λάχανο και το αφήνουμε για 2-3 λεπτά, να μαραθεί και να μαλακώσει.Προσθέτουμε τη σάλτσα, το κοκκινοπίπερο, το μαύρο πιπέρι και αλάτι.Ρίχνουμε τον ζωμό από το βράσιμο του κρέατος μέχρι τη μέση του σκεύους και σκεπάζουμε με το καπάκι.Μετριάζουμε τη φωτιά και μαγειρεύουμε για 20 λεπτά.Προσθέτουμε την πιπεριά και το σέλινο, συνεχίζουμε το μαγείρεμα για 10 λεπτά και αποσύρουμε.Σερβίρουμε το λαχανάτο με πρόβειο κρέας, με φρέσκο ψωμί.
Αρνί,Λάχανο